Oficialusis leidinys L 076 , 16/03/2001 p. 0001 - 0004



Europos Parlamento ir tarybos Sprendimas Nr. 507/2001/EB 2001 m. kovo 12 d. dėl veiksmų, susijusių su transeuropiniu prekybos prekėmis Bendrijoje ir tarp Bendrijos ir šalių, kurios nėra narės, statistikos rinkimo, teikimo ir platinimo tinklu (Edicom) EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 285 straipsnį, atsižvelgdami į Komisijos pasiūlymą [1], laikydamiesi Sutarties 251 straipsnyje nustatytos tvarkos [2], kadangi: (1) Kai buvo imtasi vykdyti 1996 m. gruodžio 9 d. Tarybos sprendime 96/715/EB dėl prekybos prekėmis Bendrijoje statistikos tarpusavio administravimo telematinių tinklų (Edicom) [3] numatytus veiksmus, tapo įmanoma labai pagerinti Bendrijos vidaus statistikos kokybę. (2) Prasideda naujas prekybos su užsieniu ir Bendrijoje etapas, kuriam būdinga tai, kad vartotojams vis labiau reikia informacijos ir ji tampa vis svarbesnė. (3) Būtina tenkinti neatidėliotiną Ekonominės ir monetarinės sąjungos poreikį skubiai teikiant patikimą ir tikslią makroekonomikos statistiką. (4) Pagrindinis tokios statistikos plėtotės variklis turėtų būti transeuropinio prekybos prekėmis Bendrijoje ir tarp Bendrijos ir šalių, kurios nėra narės, statistikos rinkimo, teikimo ir platinimo tinklo modernizacija. (5) 1991 m. lapkričio 7 d. Tarybos reglamente (EEB) Nr. 3330/91 dėl prekybos prekėmis tarp valstybių narių statistinių duomenų [4] ir 1995 m. gegužės 22 d. Tarybos reglamente (EB) Nr. 1172/95 dėl statistinių duomenų apie Bendrijos ir jos valstybių narių prekybą su šalimis, kurios nėra narės [5] numatyta daugiau naudoti automatines duomenų apdorojimo ir elektronines jų siuntimo priemones. (6) Sistemos Intrastat supaprastinimas buvo 1996 m. pradėtos iniciatyvos SLIM ("Paprastesni įstatymai vidaus rinkoje") eksperimentinis projektas; reikia toliau taikyti statistinės informacijos teikėjų, ypač MVĮ, darbo krūvio mažinimo priemones, kurias patvirtinto Europos Parlamentas ir Taryba. (7) Šio sprendimo tikslai atitinka ir yra suderinami su Europos Parlamento ir Tarybos sprendimais Nr. 1719/1999/EB [6] ir Nr. 1720/1999/EB [7] dėl transeuropinių tinklų gairių, apimančių ir bendros svarbos projektus, skirtų elektroniniu būdu keistis duomenimis tarp administracijų (IDA); įgyvendinant šį sprendimą taip pat reikia atsižvelgti į IDA sprendimus, ypač į Sprendimo Nr. 1719/1999/EB 11 straipsnį. (8) Siekiant, kad vykdant programą pagrindinis dėmesys būtų sutelktas į poreikį veiksmingai siekti tikslų ir nuo pat jos rengimo būtų nustatyti biudžeto apribojimai, laikantis finansinių vadybos taisyklių buvo atliktas ex ante įvertinimas. (9) Kadangi siūlomo transeuropinio prekybos prekėmis Bendrijoje ir tarp Bendrijos ir šalių, kurios nėra narės, statistikos rinkimo, teikimo ir platinimo tinklo modernizavimo tikslų negali pasiekti pačios valstybės narės ir dėl jų masto tai geriau daryti Bendrijos lygiu, Bendrija gali patvirtinti priemones pagal Sutarties 5 straipsnyje nustatytą subsidiarumo principą. Pagal tame pačiame Sutarties straipsnyje nustatytą proporcingumo principą šis reglamentas skirtas tik šiam tikslui pasiekti. (10) 1997 m. vasario 17 d. Tarybos reglamente (EB) Nr. 322/97 dėl Bendrijos statistikos [8] numatyta šio sprendimo nuostatų, ypač susijusių su prieiga prie administracinių duomenų šaltinių, statistikos konfidencialumu ir ekonominiu efektyvumu, norminė bazė. (11) Šiam sprendimui įgyvendinti būtinos priemonės turi būti patvirtintos laikantis 1999 m. birželio 28 d. Tarybos sprendimo 1999/468/EB, nustatančio Komisijai suteiktų įgyvendinimo įgaliojimų tvarką [9]. (12) Šis sprendimas nustato finansinį biudžetą visai programos trukmei ir tuo biudžetu labiausia turi remtis biudžetinė institucija, kaip nustatyta 1999 m. gegužės 6 d. Tarpinstituciniame susitarime tarp Europos Parlamento, Tarybos ir Komisijos dėl biudžetinės disciplinos ir biudžetinės tvarkos gerinimo [10], PRIĖMĖ ŠĮ SPRENDIMĄ: 1 straipsnis Taikymo sritis ir bendrieji tikslai 1. Šiame sprendime numatytos priemonės yra susijusios su transeuropiniu prekybos prekėmis Bendrijoje ir tarp Bendrijos ir šalių, kurios nėra narės, statistikos rinkimo, teikimo ir platinimo tinklu. 2. Bendrieji tikslai yra tokie: a) paskatinti sutelkti šio straipsnio 1 dalyje minėtą tinklą kuo modernesniu, racionalesniu ir veiksmingesniu būdu ir numatyti priemones, kurių reikia taikomai metodikai patobulinti ir suderinti, kad būtų pateikiama statistika, kuri: - yra patikimesnė bei pigesnė informacijos tiekėjams ir administracijoms ir ją būtų galima sparčiau gauti, - labiau atitiktų esamus ir būsimus vartotojų lūkesčius; b) toliau plėtoti esamas kompiuterines statistinių duomenų rinkimo, teikimo, perdavimo ir platinimo priemones, atsižvelgiant į naujausią technikos pažangą ir siekiant optimizuoti ekonominį efektyvumą. 2 straipsnis Veiksmai 1. Siekiant 1 straipsnyje nurodytų tikslų, turi būti imtasi veiksmų (žinoma kaip "Edicom" programa ): a) plėtoti 1 straipsnio 1 dalyje nurodytam tinklui, siekiant: - pateikti kokybiškesnę, pigesnę ir sparčiau gaunamą statistinę informaciją Bendrijos politikos reikmėms patenkinti, - pateikti tokią statistinę informaciją, kuri atitiktų naujus vartotojų poreikius Ekonominės ir monetarinės sąjungos sistemoje ir besikeičiančioje tarptautinėje ekonominėje aplinkoje, - į bendrą statistikos sistemą Bendrijos ir tarptautiniu lygiu veiksmingiau įtraukti prekybos prekėmis statistiką ir pritaikyti ją prie administracinės aplinkos pokyčių, - pagerinti administracijoms, informacijos teikėjams ir vartotojams teikiamas paslaugas, suteikiant jiems visą turimą statistiką ir metaduomenis apie prekybą prekėmis; b) plėtoti ir propaguoti informacijos apie prekybą prekėmis rinkimo priemones, atsižvelgiant į naujausią technologijos pažangą, kad būtų pagerintos funkcijos, kuriomis gali naudotis informacijos teikėjai. Specialūs reikalavimai, į kuriuos atsižvelgiama įgyvendinant minėtus veiksmus, išdėstyti I priede. Nuorodinis viso laikotarpio tikslų suskirstymas procentinėmis dalimis pateiktas II priede. 2. Šio straipsnio 1 dalyje nurodytų veiksmų atlikimo tvarka nustatoma 4 straipsnio 2 dalyje nurodyta tvarka. 3 straipsnis Metinė darbo programa ir išlaidų vadyba 1. Komisija 4 straipsnio 2 dalyje nustatyta tvarka tvirtina metinę darbo programą ir skiria šiuo sprendimu numatytą metinį biudžetą. 2. Komisija informuoja apie metinę darbo programą Sprendimu 89/382/EEB, Euratomas [11] įsteigtą Europos Bendrijų statistikos programų komitetą. 4 straipsnis Tvarka 1. Tais klausimais, už kuriuos yra atsakingi, Komisijai padeda Reglamentu (EEB) Nr. 3330/91 įkurtas Valstybių narių tarpusavio prekybos prekėmis statistikos komitetas ir Reglamentu (EB) Nr. 1172/95 įkurtas Prekybos prekėmis su šalimis, kurios nėra narės, statistikos komitetas. 2. Darant nuorodą į šią straipsnio dalį, galioja Sprendimo 1999/468/EB 4 ir 7 straipsniai, atsižvelgiant į jo 8 straipsnį. Sprendimo 1999/468/EB 4 straipsnio 3 dalyje nustatytas laikotarpis yra trys mėnesiai. 3. Komitetas patvirtina savo darbo tvarkos taisykles. 5 straipsnis Įvertinimas 1. Komisija, bendradarbiaudama su valstybėmis narėmis, turi reguliariai svarstyti pagal šį sprendimą finansuojamus veiksmus, kad įsitikintų, jog paskelbti tikslai yra pasiekti, ir pateiktų rekomendacijas dėl būsimų veiksmų veiksmingumo. Komisija pateikia 4 straipsnio 1 dalyje nurodytiems komitetams atliktų įvertinimų suvestinę, o pastarieji, jei reikia, gali ją išnagrinėti. Įvertinimo ataskaitos siunčiamos valstybėms narėms jų reikalavimu. 2. Iki 2003 m. gruodžio pabaigos Komisija pateikia Europos Parlamentui ir Tarybai termino vidurio ataskaitą apie veiklą, finansuojamą pagal naująją programą, kad prireikus būtų galima svarstyti pagal šį sprendimą atliekamus veiksmus. Pasibaigus 7 straipsnio antroje pastraipoje nurodytam penkerių metų laikotarpiui Komisija pateikia Europos Parlamentui ir Tarybai ataskaitą apie šio sprendimo įgyvendinimą ir, jei reikia, pasiūlymus dėl naujų veiksmų. Tokia ataskaita siekiama atsižvelgiant į Bendrijos išlaidas įvertinti naudą, kurią veiksmai davė Bendrijai, valstybėms narėms ir statistinės informacijos teikėjams bei vartotojams, nustatyti galimus patobulinimus ir patikrinti sinergiją su kita Bendrijos veikla, ypač susijusia su transeuropiniais telekomunikacijų tinklais ir technologinės plėtros programomis. 3. Komisija imasi bet kokių kitų priemonių, kurių reikia tikrinti, ar finansuojamieji veiksmai atliekami tinkamai ir laikantis šio sprendimo nuostatų. 6 straipsnis Finansiniai klausimai Šiame sprendime aprašytiems Bendrijos veiksmams įgyvendinti 2001–2005 m. laikotarpiui nustatomas 51,2 milijonų eurų biudžetas. Nuorodinis jo suskirstymas pagal veiksmų kategorijas, minėtas 2 straipsnyje, pateiktas II priede. Biudžeto institucija skiria metinius asignavimus, kurių dydis ribojamas finansine perspektyva. Šiame sprendime numatyti finansiniai ištekliai neskiriami veiksmams, kurie yra finansuojami iš kitų Bendrijos finansavimo šaltinių. 7 straipsnis Įsigaliojimas ir galiojimo trukmė Šis sprendimas įsigalioja jo paskelbimo Europos Bendrijų oficialiajame leidinyje dieną. Šis sprendimas galioja penkerius metus nuo jo įsigaliojimo dienos. 8 straipsnis Adresatai Šis sprendimas skirtas valstybėms narėms. Priimta Briuselyje, 2001 m. kovo 12 d. Europos Parlamento vardu Pirmininkas N. Fontaine Tarybos vardu Pirmininkas L. Pagrotsky [1] OL C 337 E, 2000 11 28, p. 246. [2] 2000 m. lapkričio 30 d. Europos Parlamento nuomonė (dar nepaskelbta Oficialiajame leidinyje) ir 2001 m. vasario 12 d. Tarybos sprendimas. [3] OL L 327, 1996 12 18, p. 34. [4] OL L 316, 1991 11 16, p. 1. Reglamentas su paskutiniais pakeitimais, padarytais Reglamentu (EB) Nr. 1624/2000 (OL L 187, 2000 7 26, p. 1). [5] OL L 118, 1995 5 25, p. 10. Reglamentas su paskutiniais pakeitimais, padarytais Reglamentu (EB) Nr. 374/98 (OL L 48, 1998 2 19, p. 6). [6] OL L 203, 1999 8 3, p. 1. [7] OL L 203, 1999 8 3, p. 9. [8] OL L 52, 1997 2 22, p. 1. [9] OL L 184, 1999 7 17, p. 23. [10] OL C 172, 1999 6 18, p. 1. [11] OL L 181, 1989 6 28, p. 47. -------------------------------------------------- I PRIEDAS Specialūs 2 straipsnyje nurodytų veiksmų įgyvendinimo reikalavimai 1. Įgyvendinant 2 straipsnyje nurodytus veiksmus: a) atsižvelgiama į esamų kompiuterinių priemonių tęstinumo būtinybę, kurių naudingumas pripažįstamas siekiant 1 straipsnyje nurodytų tikslų, nepakenkiant konkurencijai su privačiuoju sektoriumi dėl verslo paslaugų; b) atsižvelgiama į kitų susijusių Bendrijos veiksmų tinkamus rezultatus, ypač transeuropinių telekomunikacijų tinklų ir Bendrijos tyrimų ir technologinės plėtros srityse; taip pat atsižvelgiama į įsipareigojimus pagal Sprendimo Nr. 1719/1999/EB 11 straipsnį; c) laikomasi viešai prieinamų esamų europinių standartų ir specifikacijų, pvz., atvirų interneto standartų, kad būtų užtikrintas reikiamas sąveikumas tarp nacionalinių ir Bendrijos sistemų administraciniuose sektoriuose, taip pat su privačiu sektoriumi. 2. 2 straipsnyje nurodyti veiksmai pagal metinę darbo programą atliekami parengus: a) jų tikslų, taikymo srities, pateisinimo ir galimų išlaidų bei naudos aprašymą; b) funkcijų ir techninės metodikos aprašymą; c) išsamų įgyvendinimo planą, kuriame aprašytos visos užduotys, kurias reikia atlikti, ir jų eilės tvarka. 3. Vykdant metinę darbo programą reikės techninės ir administracinės paramos ir pagalbos priemonių; šiuo tikslu skiriami asignavimai neviršija 7 % visų asignavimų. -------------------------------------------------- II PRIEDAS Nuorodinis suskirstymas pagal Edicom veiksmų kategorijas, kaip minėta 2 straipsnyje, 2001–2005 m. Suskirstymas 2001–2005 m. | Iš viso | Kokybiškesnis, pigesnis ir spartesnės prieigos informacijos tinklas, atitinkantis Bendrijos politikos reikalavimus | 22 % | Reikiamas informacijos tinklas, pritaikytas prie besikeičiančių vartotojų poreikių Ekonominės ir monetarinės sąjungos sistemoje, ir besikeičiančioje tarptautinėje ekonominėje aplinkoje | 14 % | Labiau integruotas į bendrą statistikos aplinką informacijos tinklas, pritaikytas prie administracinės aplinkos plėtros | 25 % | Tinklas, pagerinantis administracijoms, duomenų vartotojams ir teikėjams siūlomas statistikos paslaugas | 12 % | Tinklas, paremtas informacijos rinkimu naudojantis vėliausia technologine pažanga, kad būtų pagerintos funkcijos, kuriomis gali naudotis informacijos teikėjai | 9 % | Integruotas ir sąveikus tinklas | 11 % | Techninė ir administracinė parama; pagalbos priemonės | 7 % | Iš viso (mln. eurų) | 51,2 | --------------------------------------------------